A venit nota de plată pentru Cosmin Contra! Pedeapsă drastică după conferința de presă incendiară
Cosmin Contra (48 de ani), antrenorul lui Damac, a fost sancționat drastic în Arabia Saudită după declarațiile oferite la finalul meciului cu Al Hilal.
Sâmbătă, Damac a pierdut dramatic pe terenul liderului Al Hilal. Scorul era egal după 90 de minute, însă formația lui Cosmin Contra a rămas în 10 din minutul 88, în urma eliminării lui Al Anazi, iar în prelungiri a încasat golul decisiv de la Michael.
Cosmin Contra, amendat și suspendat pentru 4 etape
Cosmin Contra a avut un discurs dur la conferința de presă de după joc, îndreptat către arbitrul mexican Gonzalez Escobedo. Pentru reacția din fața presei, dar și pentru "insultele" aduse centralului în timpul jocului, antrenorul român a fost sancționat.
Comisia de Disciplină și Etică din cadrul Federației Saudite de Fotbal a hotărât să îl suspende 4 etape pe Cosmin Contra, iar antrenorul să fie amendat cu 40.000 de riali saudiți, aproximativ 10.000 de euro, anunță YMC News.
Contra nu va putea să stea pe bancă la meciurile cu Al Khaleej, Al Hazem, Al Nassr și Al Akhdoud.
Damac, echipă la care joacă și Nicolae Stanciu, este una dintre revelațiile sezonului din Arabia Saudită. Formația pregătită de fostul selecționer al României ocupă locul 7, cu 34 de puncte.
Cosmin Contra, discurs dur după meciul cu Al Hilal
După meciul Al Hilal, Cosmin Contra a răbufnit la adresa arbitrajului și a susținut că Al Hilal e un club care a transferat jucători importanți, astfel încât să nu beneficieze de ajutorul arbitrilor.
"În primul rând, o felicit pe Al-Hilal pentru cea de-a 29-a victorie consecutivă. A fost o rușine de arbitraj. Ar fi trebuit să avem un penalty, iar Saud Abdulhamid ar fi trebuit eliminat.
Este rușinos. Greșelile arbitrilor ne costă jocul. Al-Hilal a cheltuit mulți bani pe transferuri și nu are nevoie de ajutorul arbitrilor. Damac a fost tratată pe nedrept și a meritat mai mult.
Prefer arbitrii locali. Dați-mi voie să o spun public. Mi-a ajuns să aduceți arbitri care strică jocurile", a spus Cosmin Contra după meciul cu Al Hilal.
Urmăriți SPORT.RO și pe Google News